CELEX: 32018R1530
Language: ro
Date: 2018-10-10 00:00:00
Title: Regulamentul de punere în aplicare (UE) 2018/1530 al Comisiei din 10 octombrie 2018 privind clasificarea anumitor mărfuri în Nomenclatura combinată

15.10.2018   
               
               
                  RO
               
               
                  Jurnalul Oficial al Uniunii Europene
               
               
                  L 257/4
               
            
         REGULAMENTUL DE PUNERE ÎN APLICARE (UE) 2018/1530 AL COMISIEI
         din 10 octombrie 2018
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricărei alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care este stabilită prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.
                  
               
                     (4)
                  
                  
                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 octombrie 2018.
            
               
                  Pentru Comisie,
               
               
                  Pentru Președinte,
               
               Stephen QUEST
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare
                        (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        Un articol de formă dreptunghiulară, fabricat din material plastic, cu dimensiuni de aproximativ 18 × 5 × 2 mm. Articolul este prevăzut cu un cablu din plastic pentru a fi atașat la un telefon mobil și cu o garnitură din cauciuc.
                        Acest articol este conceput pentru a acoperi și proteja prizele USB ale unui anumit model de telefon mobil.
                        Articolul protejează telefonul mobil împotriva apei și a prafului.
                     
                     
                        3926 90 97 
                     
                     
                        Clasificarea se stabilește pe baza regulilor generale 1, 3 (b) și 6 de interpretare a Nomenclaturii combinate și pe baza textului codurilor NC 3926 , 3926 90  și 3926 90 97 .
                        Articolul nu este o parte a unui telefon mobil în sensul notei 2 la secțiunea XVI, deoarece funcționarea mecanică sau electrică a telefonului mobil nu depinde de acest articol (a se vedea hotărârile Curții de Justiție din 15 mai 2014, Data I/O, C-297/13, ECLI:EU:C:2014:331, punctul 35, și din 20 noiembrie 2014, Rohm Semiconductor, C-666/13, ECLI:EU:C:2014:2388, punctul 46).
                        Acest articol are doar un rol de protecție a telefonului mobil. Clasificarea la poziția 8517  ca parte destinată exclusiv sau în principal telefoanelor pentru rețele celulare este așadar exclusă.
                        Articolul trebuie clasificat în funcție de materialul constitutiv care îi conferă caracterul esențial. Materialul plastic conferă articolului caracterul esențial, deoarece prezența sa este predominantă din punctul de vedere al cantității, iar rolul său este determinant în raport cu utilizarea articolului.
                        Prin urmare, articolul trebuie clasificat la codul NC 3926 90 97  ca alt articol din material plastic.